Document ID: /roh_data/filtered/fineweb-2-filterrobots_roh.jsonl.gz/25052

La procuratura publica extraordinaria Esther Omlin duai er examinar las renfatschas cunter nunenconuschent, che Adam Quadroni ha inoltrà a la procura publica grischuna. La nominaziun dad Omlin sa basa sin in artitgel da la lescha da proceduras penalas che prevesa, che la regenza possia nominar – sche necessari – procuraturs publics dad ordaifer il chantun.
Uss: Procuratura publica extraordinaria per causa Quadroni
La procuratura publica extraordinaria per quai ch'è succedì enturn ils 15 da zercladur 2017 vegn a cumenzar immediatamain cun l'inquisiziun penala. Ella duai examinar, sch'i dat enturn quai ch'è capità e vegnì inculpà in agir ch'haja da vegnir punì tenor dretg penal.
Esther Omlin (43) è dapi il 2011 procuratura publica generala dal chantun Sutsilvania. Ella saja ina spezialista versada en l'inquisiziun penala cun rutina da tractar cumplex cas penals en auters chantuns, scriva la procura publica grischuna en sia communicaziun.
Vi da la lavur: Procuratur public extraordinari per causa Val
Avant in onn aveva la regenza gia nominà in auter procuratur public extraordinari per examinar in'acziun en Grischun: Ils 15 da zercladur 2017 aveva ella nominà a Beat Fehr da l'Uffizi d'inquisiziun dal chantun Son Gagl. El è incumbensà dad intercurir la vendita da la terma a Val S.Pieder.
Daco procuraturs publics externs?
I dettia differents motivs, daco che procuraturs dad auters chantun vegnian en acziun el Grischun, declera Claudio Riedi, emprim procuratur public dil Grischun.
RR novitads 15:00+